দ্য টেস্টামেন্টস
দ্য টেস্টামেন্টস (ইংরেজি: The Testaments, অনুবাদ 'শেষ ইচ্ছাপত্রসমূহ') মার্গারেট অ্যাটউড রচিত ২০১৯ সালের বিজ্ঞান কল্পকাহিনী উপন্যাস। এটি দ্য হ্যান্ডমেইড্‌স টেল (১৯৮৫)-এর অনুবর্তী পর্ব। উপন্যাসটি দ্য হ্যান্ডমেইড্‌স টেল-এর ঘটনাবলির ১৫ বছর পরের ঘটনার প্রেক্ষাপটে রচিত। পূর্ববর্তী উপন্যাসের চরিত্র আন্ট লিডিয়া, জিলিডে বসবাসকারী তরুণী অ্যাগনেস এবং কানাডায় বসবাসকারী তরুণী ডেইজি এই উপন্যাসের ঘটনাবলির বর্ণনা করে। দ্য টেস্টামেন্টস ২০১৯ সালের বুকার পুরস্কারের যৌথ বিজয়ী, এটি বার্নার্ডিন এভারিস্টোর গার্ল, ওম্যান, আদার-এর সাথে যৌথভাবে এই পুরস্কার লাভ করে। এছাড়া এটি ৫০,০০০-এর অধিক ভোট পেয়ে গুডরিডস চয়েস পুরস্কার ২০১৯-এ 'শ্রেষ্ঠ কল্পকাহিনি' হিসেবে নির্বাচিত হয়।